《和吴正传五台怀古韵 其五 戏马台》
元代·金涓

将军逐马关中来，神威掠地风云摧。鸿门舞剑成敌国，彭城衣锦空登台。

驰下汉军何披靡，垓下楚歌相应起。山河百二几诸侯，子弟八千无一骑。

古来天下谁英雄，荒台老树悲秋风。符命合归赤帝子，项伯不忠范增死。

作者简介：金涓(1306—1382)，字德原，义乌人。尝受经于许谦，又学文章于黄溍。尝为虞集、柳贯所知，交荐于朝，皆辞不赴。明初，州郡辟召，亦坚拒不起，教授乡里以终。